b'\n_START_ARTICLE_\nJutro (1920\xe2\x80\x931945)\n_START_PARAGRAPH_\nJutro (1920\xe2\x80\x931945) je bil politi\xc4\x8dni dnevnik. Nastalo je iz nasprotovanj med staroliberalci Ivana Tav\xc4\x8darja, ki so imeli Slovenski narod, in mladoliberalci Gregorja \xc5\xbderjava. Po letu 1924 je bilo glasilo Samostojne demokratske stranke na Slovenskem. Izhajalo je v Ljubljani, sprva s podnaslovom Dnevnik za gospodarstvo, prosveto in politiko, od marca 1929 pa brez podnaslova. Izdajal ga je konzorcij. Jutro je bil najbolj bran ljubljanski dnevnik in se je zaradi kakovostnega novinarstva uveljavil po Sloveniji. Poleg redne izdaje je Jutro imelo \xc5\xa1e druge: za Gorenjsko, Primorsko in za tujino. Ponedeljkova tedenska izdaja se je 1927 osamosvojila in do 1943 izhajala pod imenom Ponedeljek. Leta 1927 je konzorcij, ki je izdajal Jutro, odkupil mariborski dnevnik Tabor (1920\xe2\x80\x9327) in ga preoblikoval v Mariborski ve\xc4\x8dernik \xc2\xbbJutra\xc2\xab (1927\xe2\x80\x931938); tega je zaradi spora med delni\xc4\x8darji Adolf Ribnikar leta 1938 spremenil v Ve\xc4\x8dernik (1938\xe2\x80\x931941). V letih 1921\xe2\x80\x931941 je bil glavni urednik Jutra Stanko Virant.'